Űrhajós kiképzés, méhátültetés, nyugdíjrendszer reformja - izgalmas témákkal, megújult környezetben startol a Pluszosok Egyeteme 9. szemesztere!

Reformra szorul-e a nyugdíjrendszer? Milyen lehet egy űrhajós kiképzés? Megelőzhető-e az iskolai bántalmazás? Lehet-e méltósággal eltávozni ebből a világból? A Pluszosok Egyeteme 9. szemeszterében szakértők segítségével járjuk körül az izgalmas témákat, emellett pedig olyan egészségügyi témák is terítékre kerülnek, mint a nagyízületi kopásos betegségek kezelése, a fül-orr-gégészeti betegségek, valamint a méhátültetés.

Az elmúlt négy évben a Pluszosok Egyetemének szervezői igyekeztek hasznos ismereteket átadni a nézőknek neves tudósok, közéleti személyiségek és egyetemi kutatók népszerű, érdekfeszítő és színes előadásaival. A kurzusnak több mint 450 regisztrált résztvevője van az ország minden pontjáról, és több kontinensről. A regisztrált hallgatók megkapják az előadások linkjeit, de a videók bárki számára elérhetők a Pécsi Tudományegyetem YouTube csatornáján, valamint a következő linken:

1. [Pluszosok Egyeteme - YouTube](https://www.youtube.com/playlist?list=PLMbCbSsPSsJxJFSBTcXXBlvgSD0-yFK2i)

A vállalkozó szellemű nézők az előadásokat követően félévzáró tesztet tölthetnek ki, majd tanúsítványt is kapnak a Pluszosok Egyeteme félévének elvégzéséről.

A 2024/25-ös tanév őszi szemeszterének előadásai:

Október 14. 17:00 Prof. Dr. Zeller Gyula: Tenni vagy nem tenni? Reformra szorul-e a nyugdíjrendszer?

Október 28. 17:00 Prof. Dr. Than Péter: Nagyízületi kopásos betegségek kezelésének lehetőségei, protézisek

November 11. 17:00 Dr. Schlégl Ádám: Testközelből a HUNOR Magyar Űrhajós Program

November 25. 17:00 Dr. Szanyi István: Újdonságok a fül-orr-gégészetben, különös tekintettel a hallás rehabilitációra

December 2. 17:00 Dr. Csikós Ágnes: Az elmúlás méltósága

December 9. 17:00 Dr. Farkas Bálint: Új módszerek a méheredetű meddőség kezelésében – Belátható közelségben az első méhátültetés Magyarországon

December 16. 17:00 Dr. Kulcsár Gabriella: Hogyan előzhető meg és kezelhető az iskolai bántalmazás, azaz a bullying?

A Pluszosok Egyeteme stábja várja további Pluszos egyetemisták jelentkezését a [pluszosegyetem@pte.hu](mailto:pluszosegyetem@pte.hu) e-mail címen.

A szervezők a változtatás jogát fenntartják!